Võib ju mõtelda, et mis väike vihm, Eestis on tänavad suisa jääs! - aga siinsetel linnatänavatel pole killustikku, ehk et vihmaga  pidurdada on paras kunst. Samuti on tark ette vaadata igasugu "algajate" liiklejate eest, kes pole vihmas sõitma harjunud, sest sajab niivõrd harva.  Läks nii, et ummikuis istusin tavalisest veidi pikemalt, kuid see oli kõik - liiklus ikkagi toimis. "Eluta" valgusfooride juures seisid erekollastes vihmakuubedes ja -mütsides liiklusreguleerijad ja juhatasid vihmas teosammul kulgevat autodeväge.  Brisbanest kordades enam kallas vihma Queenslandi sisemaapiirkondades (vt ka lisatud netipilte). Selle  tulemusel on evakueeritud sadu majapidamisi ning mõnigi linnake vaagub kuni tänaseni vee tekitatud isolatsioonis. Tänu üleujutatud maanteedele ei pääse kaubaautod linnadesse, kus on poed sisuliselt toidust tühjaks ostetud. Näiteks Kagu-Queenslandis asuvas linnas nimega Charleville evakueeriti tundidega 500 majapidamist, sest tulvavesi ründas jõuliselt: ööpäevaga tuli maha 145 mm vett! See ja ta kõrval asuv linn Roma nimetati katastroofialaks ning üritati tulvavett tõkestada 15 000 liivakotiga.